CELEX: 32018D0874
Language: hu
Date: 2018-06-14 00:00:00
Title: A Bizottság (EU) 2018/874 végrehajtási határozata (2018. június 14.) a Nicaraguából származó banán behozatalára a 20/2013/EU európai parlamenti és tanácsi rendelet 15. cikke értelmében alkalmazott kedvezményes vámtételek ideiglenes felfüggesztése nem helyénvaló voltának megállapításáról

15.6.2018   
            
            
               HU
            
            
               Az Európai Unió Hivatalos Lapja
            
            
               L 152/58
            
         A BIZOTTSÁG (EU) 2018/874 VÉGREHAJTÁSI HATÁROZATA
   (2018. június 14.)
   a Nicaraguából származó banán behozatalára a 20/2013/EU európai parlamenti és tanácsi rendelet 15. cikke értelmében alkalmazott kedvezményes vámtételek ideiglenes felfüggesztése nem helyénvaló voltának megállapításáról
   AZ EURÓPAI BIZOTTSÁG,
   tekintettel az Európai Unióról szóló szerződésre és az Európai Unió működéséről szóló szerződésre,
   tekintettel az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 20/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
   mivel:
   
               (1)
            
            
               Az egyrészről az Európai Unió és tagállamai, másrészről Közép-Amerika között létrejött társulási megállapodás (2) (a továbbiakban: megállapodás) banánkereskedelmi stabilizációs mechanizmust vezetett be, amelynek ideiglenes alkalmazása a közép-amerikai országok tekintetében 2013-ban, konkrétan Nicaragua esetében pedig 2013. augusztus 1-jén vette kezdetét.
            
         
               (2)
            
            
               A 20/2013/EU rendelettel végrehajtott stabilizációs mechanizmusnak megfelelően, amint az érintett országok valamelyikéből származó (az Európai Unió 2012. január 1-jei Kombinált Nómenklatúrája szerinti 0803 00 19 vámtarifaszámú) friss banán behozatala meghaladja a meghatározott küszöbmennyiséget, a Bizottság a 20/2013/EU rendelet 14. cikkének (4) bekezdésében megállapított sürgősségi eljárás keretében elfogadott végrehajtási jogi aktussal ideiglenesen felfüggesztheti az adott országból származó friss banán behozatalára alkalmazott kedvezményes vámtételeket, vagy megállapíthatja, hogy egy ilyen felfüggesztés nem helyénvaló.
            
         
               (3)
            
            
               2018. április 10-én a Nicaraguából származó friss banán Unióba irányuló behozatala túllépte a megállapodásban meghatározott 14 000 tonnás küszöbértéket.
            
         
               (4)
            
            
               Ezzel összefüggésben a Bizottság a 20/2013/EU rendelet 15. cikkének (3) bekezdése értelmében figyelembe vette az érintett behozatalnak az uniós banánpiac helyzetére gyakorolt hatását annak eldöntéséhez, hogy fel kell-e függeszteni a kedvezményes vámtételeket. A Bizottság megvizsgálta az érintett behozatal uniós árszintre gyakorolt hatását, a más forrásokból származó termékek behozatalának alakulását, valamint a friss banán uniós piacának általános stabilitását.
            
         
               (5)
            
            
               A Nicaraguából származó friss banán behozatala a 2018-ra meghatározott küszöbérték túllépésekor mindössze 1,2 %-át tette ki a banánkereskedelmi stabilizációs mechanizmus hatálya alá tartozó, az Európai Unióba irányuló frissbanán-behozatalnak. Ezenfelül Nicaragua a friss banán Unióba irányuló teljes behozatalának 1,0 %-át adja.
            
         
               (6)
            
            
               Az Unióval szintén szabadkereskedelmi megállapodást kötött, jelentős exportáló országokból, nevezetesen Kolumbiából, Ecuadorból és Costa Ricából származó behozatal az említett országokra vonatkozó küszöbértékek 17,8 %-át, 23,4 %-át, illetve 22,2 %-át érte el. A stabilizációs mechanizmus keretében „kihasználatlan” mennyiségek (körülbelül 4,8 millió tonna) számottevően meghaladják a Nicaraguából eddig érkezett teljes behozatalt (14 787 tonna).
            
         
               (7)
            
            
               2018 első két hónapját tekintve a Nicaraguából érkező behozatal átlagos importára 488 EUR/tonna volt, amely 26 %-kal alacsonyabb az Unióba máshonnan behozott friss banán átlagos importáránál.
            
         
               (8)
            
            
               A Nicaraguából importált banán alacsony ára ellenére 2018 márciusában a banán nagykereskedelmi átlagára az uniós piacon nem mutatott csökkenést, és változatlanul magas szintet ér el. A banán nagykereskedelmi átlagára (az összes származási helyről érkező banán figyelembevételével) 2018 márciusában 1 094 EUR/tonna volt, ez pedig 11 %-kal magasabb a 2017. márciusi átlagárnál (977 EUR/tonna). Ezenfelül az Unióban termelt banán nagykereskedelmi átlagára 2018 márciusában 1 006 EUR/tonna volt, amely nagyjából megegyezik a 2017. márciusi szinttel (996 EUR/tonna).
            
         
               (9)
            
            
               Ezért ebben a szakaszban nincsen sem arra utaló jel, hogy a Nicaraguából származó friss banán meghatározott éves küszöbmennyiségen felüli behozatala zavarta volna az uniós piac stabilitását, sem arra, hogy e behozatal jelentős hatást gyakorolt volna az uniós termelők helyzetére.
            
         
               (10)
            
            
               Emellett arra sem utal semmi, hogy 2018 áprilisában a súlyos rosszabbodás veszélye fenyegette volna az uniós piacot, vagy hogy az Unió legkülső régióinak gazdasági helyzete súlyosan rosszabbodott volna.
            
         
               (11)
            
            
               Ezért a Nicaraguából származó banán behozatalára vonatkozó kedvezményes vámtételek felfüggesztése nem tűnik helyénvalónak e szakaszban.
            
         
               (12)
            
            
               Emlékeztetni kell arra, hogy a 2017-es évben a Nicaraguából származó behozatal május 2-án lépte túl a küszöbértéket, és hogy a behozatal az év végére 50 000 tonnás szintet ért el. További elemzései alapján a Bizottság mindazonáltal arra a következtetésre jutott, hogy sem ez a behozatal, sem pedig a stabilizációs mechanizmus hatálya alá tartozó országokból származó többi behozatal nem okozott zavart az uniós piacon.
            
         
               (13)
            
            
               Jóllehet a Nicaraguából az uniós piacra irányuló teljes behozatal alacsony szintű, a Bizottság amiatt, hogy az éves küszöbmennyiséget már áprilisban túllépték, folytatja az e tekintetben végzett nyomonkövetési tevékenységét, és adott esetben intézkedéseket hozhat,
            
         ELFOGADTA EZT A HATÁROZATOT:
   1. cikk
   A Nicaraguából származó és az Európai Unió Kombinált Nómenklatúrájában a 0803 00 19 vámtarifaszám alá besorolt friss banán behozatalára vonatkozó kedvezményes vámtételek ideiglenes felfüggesztése nem helyénvaló.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2018. június 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 17., 2013.1.19., 13. o.
   
   
      (2)  HL L 346., 2012.12.15., 1. o.